LV Eiropas Savienības Oficiālais Vēstnesis C 353/15

Paziņojums par antidempinga izmeklēšanas daļēju atsākšanu attiecībā uz dažu sagatavotu vai konservētu Ķīnas Tautas Republikas izcelsmes citrusaugļu (proti, mandarīnu u. c.) importu

2011/C 353/10

Vispārējā tiesa ar 2011. gada 17. februāra spriedumu Lietā T-122/09 (“spriedums”) atcēla Padomes 2008. gada 18. decembra Regulu (EK) Nr. 1355/2008, ar ko uzliek galīgu antidempinga maksājumu un galīgi iekasē pagaidu maksājumu, kas uzlikts par dažu sagatavotu vai konservētu Ķīnas Tautas Republikas izcelsmes citrusaugļu (proti, mandarīnu utt.) importu (1) (“apstrīdētā regula”), ciktāl tā attiecas uz Zhejiang Xinshiji Foods Co. Ltd un Hubei Xinshiji Foods Co. Ltd (“prasības iesniedzēji”).

Komisija 2011. gada aprīlī iesniedza apelācijas prasību (2), prasot apturēt sprieduma izpildi. Apelācijas procedūra vēl turpinās.

1. Antidempinga izmeklēšanas daļēja atsākšana

Vispārējā tiesa ar tās spriedumu apmierināja prasības iesniedzēju sūdzības par to, ka, iespējams, pārkāptas tiesības uz aizstāvību un ka nav norādīti iemesli, un atcēla apstrīdēto regulu. Vispārējā tiesa it sevišķi uzskatīja, ka procedūrā, kuras rezultātā pieņēma apstrīdēto regulu, tika pārkāptas prasības iesniedzēju tiesības uz aizstāvību un ka tiem netika sniegta informācija, kas vajadzīga, lai, ņemot vērā tirgus struktūru, konstatētu, vai Ķīnas izcelsmes produktu cenas aprēķinā vērā ņemtā pēcimportēšanas izmaksu korekcija bija atbilstīga. Attiecībā uz pienākumu norādīt iemeslus tiesa uzskatīja, ka pasākuma iemesliem jābūt norādītiem, faktiski pieņemot pasākumu, un tos nedrīkst norādīt, rakstiski vai mutiski sniedzot paskaidrojumus pēc tam, kad par pasākumu jau ierosināta procedūra Eiropas Savienības tiesās.

Tiesas atzīst (3), ka gadījumos, kad procedūrā ietilpst vairāki administratīvi posmi, viena šāda posma atcelšana nenozīmē visas procedūras atcelšanu. Antidempinga procedūra ir šādas no vairākiem posmiem sastāvošas procedūras piemērs. Tādējādi to antidempinga regulas daļu atcelšana, ar kurām uzliek galīgos pasākumus, nenozīmē visas procedūras atcelšanu pirms attiecīgās regulas pieņemšanas. No otras puses, saskaņā ar Līguma par Eiropas Savienības darbību 266. pantu Eiropas Savienības iestāžu pienākums ir izpildīt Vispārējās tiesas 2011. gada 17. februāra spriedumu. Attiecīgi Savienības iestādēm, izpildot spriedumu, ir iespēja labot apstrīdētās regulas aspektus, kas noveda pie tās atcelšanas (4). Jānorāda, ka visi citi apstrīdētajā regulā izdarītie konstatējumi, kas sprieduma rezultātā netiek skarti, paliek spēkā.

Tādējādi Komisija ir nolēmusi daļēji atsākt antidempinga izmeklēšanu attiecībā uz dažu sagatavotu vai konservētu Ķīnas Tautas Republikas izcelsmes citrusaugļu (proti, mandarīnu u. c.) importu, lai izpildītu iepriekšminēto tiesas spriedumu, ciktāl tas attiecas uz Zhejiang Xinshiji Foods Co. Ltd un Hubei Xinshiji Foods Co. Ltd.

2. Procedūra

Komisija, apspriedusies ar padomdevēju komiteju un konstatējusi, ka antidempinga izmeklēšanas daļēja atsākšana ir pamatota, ar šo daļēji atsāk antidempinga izmeklēšanu attiecībā uz dažu sagatavotu vai konservētu Ķīnas Tautas Republikas izcelsmes citrusaugļu (proti, mandarīnu u. c.) importu, kas tika uzsākta atbilstīgi Padomes 2009. gada 30. novembra Regulas (EK) Nr. 1225/2009 par aizsardzību pret importu par dempinga cenām no valstīm, kas nav Eiropas Kopienas dalībvalstis (5) (“pamatregula”) 5. pantam, publicējot paziņojumu Eiropas Savienības Oficiālajā Vēstnesī (6).

Kā jau minēts iepriekš, Komisija ir iesniegusi apelācijas prasību. Apelācija attiecas tikai uz sprieduma rezolutīvās daļas darbības jomu, ciktāl ar to ir atcelts maksājums, lai gan netika apstrīdēts, ka izskatāmās juridiskās kļūdas ietekme uz maksājuma apjomu – ja tāda vispār būtu bijusi – būtu visai ierobežota. Apelācija neattiecas uz sprieduma pamatojumu, tāpēc Komisija apsver, vai būtu lietderīgi jau izdarīt konkrētus secinājumus saistībā ar Vispārējās tiesas konstatētajām juridiskajām kļūdām pirms Eiropas Savienības Tiesas nolēmuma par apelāciju. Turklāt Komisija arī izskatīs, vai Vispārējās tiesas konstatētās juridiskās kļūdas, kas aprakstītas iepriekšējā rindkopā, var tikt labotas jau pirms Eiropas Savienības Tiesas nolēmuma.

Izmeklēšanas atsākšana skar tikai iepriekšminētā sprieduma izpildi, ciktāl tas attiecas uz Zhejiang Xinshiji Foods Co. Ltd un Hubei Xinshiji Foods Co. Ltd.

Ar šo visas ieinteresētās personas ir aicinātas paziņot savu viedokli un iesniegt informāciju un apstiprinošus pierādījumus. Šāda informācija un apstiprinošie pierādījumi jāsaņem Komisijā šā paziņojuma 3. punkta a) apakšpunktā noteiktajā termiņā.

Turklāt Komisija var uzklausīt ieinteresētās personas, ja tās to pieprasa un norāda konkrētus iemeslus, kādēļ tās būtu jāuzklausa. Šāds pieprasījums jāiesniedz šā paziņojuma 3. punkta b) apakšpunktā noteiktajā termiņā.

3. Termiņi

a) Personām, lai tās varētu pieteikties un iesniegt attiecīgo informāciju

Lai izmeklēšanā ņemtu vērā sniegto informāciju, 20 dienu laikā pēc šā paziņojuma publicēšanas Eiropas Savienības Oficiālajā Vēstnesī, ja vien nav noteikts citādi, visām ieinteresētajām personām jāpiesakās, sazinoties ar Komisiju, jāpaziņo savs viedoklis un jāiesniedz attiecīgā informācija. Uzmanība tiek vērsta uz to, ka lielākā daļa pamatregulā noteikto procesuālo tiesību tiek īstenotas atkarībā no tā, vai persona ir pieteikusies iepriekšminētajā termiņā.

b) Uzklausīšana

Turklāt visas ieinteresētās personas iepriekš minētajā 20 dienu termiņā var pieprasīt, lai Komisija tās uzklausītu.

4. Rakstiski iesniedzamie dokumenti un sarakste

Visi ieinteresēto personu iesniegtie dokumenti un pieprasījumi jāiesniedz rakstiski (nevis elektroniski, ja vien nav noteikts citādi), un tajos jānorāda ieinteresētās personas nosaukums/vārds, uzvārds, adrese, e-pasta adrese, tālruņa un faksa numurs. Visiem rakstiski iesniegtajiem dokumentiem, arī šajā paziņojumā prasītajai informācijai un sarakstei, ko ieinteresētās personas sniedz konfidenciāli, jābūt ar norādi “Limited” (7), un saskaņā ar pamatregulas 19. panta 2. punktu šiem dokumentiem jāpievieno nekonfidenciāla versija ar norādi “For inspection by interested parties”.

Komisijas adrese sarakstei:

European Commission Directorate-General for Trade Directorate H Office: N105 04/092 1049 Bruxelles/Brussel BELGIQUE/BELGIË Fakss +32 22956505

5. Nesadarbošanās

Ja kāda ieinteresētā persona atsakās sniegt nepieciešamo informāciju vai nesniedz to noteiktajos termiņos, vai arī ievērojami kavē izmeklēšanu, pozitīvus vai negatīvus konstatējumus var izdarīt saskaņā ar pamatregulas 18. pantu, pamatojoties uz pieejamajiem faktiem.

Ja konstatē, ka ieinteresētā persona ir sniegusi nepatiesu vai maldinošu informāciju, šo informāciju neņem vērā, un saskaņā ar pamatregulas 18. pantu var izmantot pieejamos faktus. Ja ieinteresētā persona nesadarbojas vai sadarbojas tikai daļēji un tādēļ tiek izmantoti pieejamie fakti, rezultāts šai personai var būt mazāk labvēlīgs nekā tad, ja tā būtu sadarbojusies.

6. Personas datu apstrāde

Jānorāda, ka šajā izmeklēšanā savāktos personas datus apstrādās saskaņā ar Eiropas Parlamenta un Padomes 2000. gada 18. decembra Regulu (EK) Nr. 45/2001 par fizisku personu aizsardzību attiecībā uz personas datu apstrādi Kopienas iestādēs un struktūrās un par šādu datu brīvu apriti (8).

7. Uzklausīšanas amatpersona

Tiek norādīts, ka gadījumā, ja ieinteresētās personas uzskata, ka tām radušās grūtības īstenot savas tiesības uz aizstāvību, tās var pieprasīt Tirdzniecības ģenerāldirektorāta uzklausīšanas amatpersonas iejaukšanos. Šī amatpersona darbojas kā vidutājs starp ieinteresētajām personām un Komisijas dienestiem, vajadzības gadījumā piedāvājot mediāciju procedūras jautājumos, kas skar šo personu interešu aizstāvību šajā procedūrā, īpaši jautājumos par piekļuvi lietai, konfidencialitāti, termiņu pagarināšanu un viedokļu rakstisku un/vai mutisku iesniegšanu. Papildu informāciju un kontaktinformāciju ieinteresētās personas var skatīt uzklausīšanas amatpersonas tīmekļa lapās Tirdzniecības ģenerāldirektorāta tīmekļa vietnē (http://ec.europa.eu/trade).

(1) OV L 350, 30.12.2008., 35. lpp.

(2) C-195/11 P.

(3) Lieta T-2/95 Industrie des poudres sphériques (IPS) pret Padomi (1998), ECR II-3939.

(4) Lieta C-458/98 P Industrie des poudres sphériques (IPS) pret Padomi (2000), ECR I-08147.

(5) OV L 343, 22.12.2009., 51. lpp.

(6) OV C 246, 20.10.2007., 15. lpp.

(7) Tas nozīmē, ka dokuments paredzēts tikai iekšējai lietošanai. Tas ir aizsargāts saskaņā ar 4. pantu Eiropas Parlamenta un Padomes Regulā (EK) Nr. 1049/2001 par publisku piekļuvi Eiropas Parlamenta, Padomes un Komisijas dokumentiem (OV L 145, 31.5.2001., 43. lpp.). Tas ir konfidenciāls dokuments saskaņā ar pamatregulas 19. pantu un 6. pantu PTO Nolīgumā par 1994. gada VVTT VI panta īstenošanu (antidempinga nolīgums).

(8) OV L 8, 12.1.2001., 1. lpp.